E-Riigi Akadeemia

E-riigi Akadeemia (inglise keeles e-Governance Academy, lühendina eGA) on Eestis tegutsev rahvusvaheline infoühiskonna oivakeskus. E-riigi Akadeemia kutsuti ellu 2002. aastal Eesti Vabariigi valitsuse, ÜRO Arenguprogrammi (UNDP) ja Avatud Ühiskonna Instituut (OSI) initsiatiivil. Asutajateks on Ivar Tallo, Linnar Viik ja Ants Sild, kes osapooli esindasid. 

Akadeemia koolitab ja nõustab avaliku sektori juhte, ametnikke ja huvilisi kasutama IKT-d tõhusamaks riigijuhtimiseks ning demokraatlike protsesside parendamiseks. Koostöös IT-ettevõtetega aitab akadeemia juurutada välisriikide valitsustel e-lahendusi. eGA tegevusvaldkondadeks on digivalitsemise nõustamine ning juurutamine keskvalitsuse ja omavalitsuse tasandil 

Akadeemia nõustab e-valitsemise arendamist peamiselt arenguriikides Kesk- ja Ida-Euroopas, Aasias ja Aafrikas, samuti Euroopa Liidu riikidega (Saksamaa, Hispaania). Eestis on akadeemia fookus avatud valitsemise arendamisel omavalitsuse tasandil.

E-riigi Akadeemia on teinud koostööd enam kui 300 organisatsiooniga 147 riigist ning koolitanud enam kui 11000 ametnikku . 

E-riigi Akadeemia on aidanud ülesehitada Ukraina digiriiki, juurutades andmevahetusplatformi Trembita, luues digiteenuseid ning aidab kaasa Ukraina digilõimumisele Euroopa Liiduga. Lisaks on toetatud Namiibiat, Fääri saari ja Kõrgõzstanil andmevahetuse tõhustamisel ja e-teenuste arendamisel; nõustatud Kaimanisaari X-tee ja e-ID kasutuselevõtus, loodud elektroonilised töövahendid Armeenia rahvastikuregistrile, politseile ja justiitsministeeriumile, nõustatud Armeenia avalike teenuste portaali loomist, digiteerinud Moldova ülemkohtu ja ringkonnakohtu arhiivid ja teinud need reaalajas uuendatavalt kättesaadavaks [13] ning juurutanud Lääne-Ukraina omavalitsustes elektroonilisi tööriistu kodanike paremaks teenindamiseks jne. Samuti on akadeemia uurinud e-riigi olukorda Aafrika riikides ning koostanud selle alusel soovitused ja tegevuskava e-valitsemise edasiseks arendamiseks. 2017. aastal valmis ülevaade e-demokraatia ja küberturvalisuse olukorrast ELi idapartnerlusriikides ning soovitused nende valitsustele valdkondade arendamiseks.

Eestis on sihtasutus olnud kahe demokraatia-algatuse maaletooja. Üheks neist on valijakompass, mida E-riigi Akadeemia eestvõttel Eestis 2011. a parlamendivalimistel rakendati . Teine on kaasav eelarve, mida Eestis asus 2013. aastal E-riigi Akadeemia nõustamisel esimesena rakendama Tartu linn ning nüüdseks rakendab üle 20 omavalitsuse. Kaasava eelarve ideed ja selle rakendamist on tutvustatud ka Gruusia omavalitsustele. Samuti on E-riigi Akadeemia koordineerinud avatud valitsemise partnerluse võrgustikku. Lisaks on loodud õppematerjale õpetajatele ja koolinoortele e-riigis ja infoühiskonnas aktiivseks osalemiseks.

E-riigi Akadeemia avaldas 2016. aastal küberturbe indeksi (National Cyber Security Index) , mis näitab riikide küberturvalisuse taset ning suutlikkust lahendada küberjuhtumeid. Indeksist leiab ka hinnangute aluseks olevad tõendusmaterjalid. Indeksit täiendatakse jooksvalt.

eGA korraldab e-Governance Conference’il ., mis aastal 2025 toimus 11 korda.

Viited

Välislingid
 e-Riigi Akadeemia koduleht
 Valijakompassi tutvustav video Youtube'is
 "Infoühiskonna konverents keskendub demokraatiale muutuste keerises" Delfi, 25. aprill 2012
 "Infoühiskonna konverentsi näidatakse veebis" Delfi, 17. mai 2012
 "Eesti aitab Tuneesial 57 175 euroga avatud valitsemist edendada" Delfi, 17. juuni 2012
 "Tallo: sularaha kasutamist võiks radikaalselt vähendada" Delfi/ERR, 23. november 2010
 "Eesti on tänavu koolitanud kümneid välisriikide ametnikke" Delfi, 11. september 2011
 "Tulekul ÜRO e-valitsemise konverents" Delfi, 20. september 2011
 "Kas e-valitsemine kaotab parteid?" Delfi, 30. september 2011
 "Tallinnas toimub e-valitsemise konverents" Delfi, 26. september 2011
 "ONLINE-INTERVJUU: Uuri Liia Hännilt, mis ikkagi on e-valitsemine ja kui kõva e-riik on maailmas Eesti!" Delfi, 27. september 2011
 "e-riigi Akadeemia juht Liia Hänni rahva häälest Eesti ühiskonnas" Kohila valla kodulehel
 "Palestiina õpetajad tulevad Koidula kooli ja kolledžisse" Pärnu Postimees, 24.09.2012

Kategooria:Eesti sihtasutused
Kategooria:Eesti infotehnoloogia